Tarybos reglamentas (EB) Nr. 408/97
1997 m. vasario 24 d.
dėl Europos bendrijos ir Mauritanijos Islamo Respublikos susitarimo dėl bendradarbiavimo jūrinės žuvininkystės sektoriuje sudarymo ir nustatantis jo įgyvendinimo nuostatas
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį, kartu su 228 straipsnio 2 dalimi ir 228 straipsnio 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi 1996 m. birželio 20 d. Bendrija ir Mauritanijos Islamo Respublika parafavo Susitarimą dėl bendradarbiavimo jūrinės žuvininkystės sektoriuje, kuris numato Bendrijos žvejų žvejybos galimybes Mauritanijos suvereniuose ir jos jurisdikcijai priklausančiuose vandenyse;
kadangi Bendrija suinteresuota patvirtinti šį Susitarimą;
kadangi, siekiant veiksmingai valdyti žvejybos galimybes, suteiktas Bendrijai Mauritanijos žvejybos zonoje, jos turėtų būti paskirstytos tarp valstybių narių;
kadangi šiuo reglamentu reglamentuojamai žvejybos veiklai taikoma 1993 m. spalio 12 d. Tarybos reglamente (EEB) Nr. 2847/93, nustatančiame bendros žuvininkystės politikos kontrolės sistemą [2], numatyta kontrolė;
kadangi, siekiant užtikrinti minėto Susitarimo įgyvendinimą, valstybėms narėms būtina užtikrinti, kad laivų savininkai laikytųsi savo įsipareigojimų ir teiktų Komisijai visą reikiamą informaciją;
kadangi pagal Reglamentą (EB) Nr. 3317/94 [3] ir pirmiau minėto Susitarimo nuostatas vėliavos valstybė narė ir Komisija turi užtikrinti, kad žvejybos licencijų paraiškos atitiktų tas nuostatas ir taikytinas Bendrijos taisykles,
PRIĖMĖ ŠĮ REGLAMENTĄ:
1 straipsnis
Bendrija patvirtina Susitarimą dėl bendradarbiavimo jūrinės žuvininkystės sektoriuje tarp Europos bendrijos ir Mauritanijos Islamo Respublikos, toliau - Susitarimas.
Susitarimo tekstas pridedamas prie šio reglamento [4].
2 straipsnis
Žvejybos galimybės, atsirandančios laikinai taikant Susitarimą, paskirstomos pagal šio reglamento priedo lentelę. Dėl galvakojų žvejybos galimybių paskirstymo valstybėms narėms nuo 1997 m. rugpjūčio 1 d. Reglamento (EEB) Nr. 3760/92 [5] 18 straipsnyje nustatyta tvarka bus nusprendžiama iki kiekvienų metų birželio 30 d.
Kai tam tikroje žvejybos kategorijoje valstybė narė pateikia mažiau licencijų paraiškų nei jai skirtas kiekis, Komisija suteikia kitų valstybių narių laivų savininkams galimybę pateikti paraiškas.
3 straipsnis
1. Valstybės narės:
a) tikrina, ar duomenys, pateikiami licencijų paraiškų formose, numatytose Susitarimo I priedo 1 papildyme, atitinka Komisijos reglamentu (EB) Nr. 109/94 [6] įsteigto Bendrijos žvejybos laivų registro duomenis ir kitų paraiškų teikimo metu praneša Komisijai apie bet kokius tų duomenų pasikeitimus;
jos taip pat užtikrina, kad būtų pateikti kiti licencijoms išduoti būtini duomenys.
b) pateikia licencijų paraiškas Komisijai pagal Reglamento (EB) Nr. 3317/94 3 straipsnio 1 dalį ne vėliau kaip prieš dvi darbo dienas iki Susitarimo I priedo II skyriaus 2.1 punkte nustatyto galutinio termino;
c) kiekvieną mėnesį pateikia Komisijai laivų, kurių licencijų galiojimas buvo sustabdytas, sąrašą pagal uostus, licencijų perdavimo datą ir galiojimo atnaujinimo datą;
d) perduoda Komisijai suvestines apie Susitarimo II priedo IV skyriaus 2 punkte nurodytas patikros ataskaitas. Suvestinėse aprašomos atliktos patikros, gauti rezultatai ir veiksmai, kurių imtasi;
e) kiekvieną mėnesį perduoda Komisijai Susitarimo II priedo V skyriaus 14 punkte numatytų mokslinių stebėtojų ataskaitų kopijas;
jos nedelsiant praneša Komisijai apie bet kokius pagal šiose ataskaitose pateikiamą informaciją atskleistus pažeidimus ir veiksmus, kurių imtasi;
jos įveda šiose ataskaitose pateikiamus mokslinius duomenis į elektroninę duomenų bazę. Komisija turi galimybę naudotis tokiomis duomenų bazėmis;
f) perduoda Komisijai ir kartu Mauritanijos kompetentingoms institucijoms pranešimo apie pagal Susitarimo II priedo VI skyriaus 4 punktą planuojamas patikros misijas ir, kai taikytina, pranešimo, kad dalyvaus stebėtojas, kopijas;
jos perduoda Komisijai priežiūros institucijų pagal Susitarimo II priedo VI skyriaus 3 punktą paskirtų stebėtojų ataskaitų kopijas;
g) patvirtina nuostatas, kurių reikia imtis reikiamų veiksmų, ir pradėti administracinį nagrinėjimą, kaip numatyta Susitarimo II priedo V skyriaus 15 punkte.
4 straipsnis
Tarybos pirmininkas Bendrijos vardu perduoda Susitarimo 16 straipsnyje numatytą pranešimą [7].
5 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. vasario 24 d.